<classify> Kikosi hicho kiliwasili visiwani hapa saa 8:30 za mchana katika Bandari ya Malindi kikiwa na wachezaji, Kocha Mkuu Dylan Kerr pamoja na Kocha Msaidizi Selemani Matola.Akizungumza baada ya kuwasili, Kocha Mkuu Kerr ambaye ni raia wa Uingereza, alisema kuja kwao Zanzibar kutaweza kumsaidia kwa kiasi kikubwa kukiimarisha kikosi chake kwa ajili ya ligi. Kerr alisema akiwa Zanzibar amepanga kucheza mechi tano za kirafiki ingawa zitategemea na muda watakaokaa katika kambi yao hiyo.Kuhusu mazoezi, alisema hajajua ni muda gani wa mazoezi itafanya timu hiyo kutokana na kuwa masuala mengi atakuwa nayo mratibu ingawa yeye kama mwalimu amekuja na programu zake za mazoezi. Hata hivyo, alisema pamoja na kufanya mazoezi ya kujiandaa na ligi, lakini anatarajia kukitembelea kituo cha watoto yatima akiwa na wachezaji wake.Timu hiyo itafunga kambi hapa Visiwani Zanzibar ambapo inatarajia kuwa na kambi ya muda wa wiki tatu kwa ajili ya kuongeza makali zaidi ya kukabiliana na Ligi Kuu ya Tanzania Bara. Katika hatua nyingine, Klabu ya Simba imezindua mabalozi wanne ambao watashirikiana na klabu hiyo katika kuleta maendeleo.Akizungumza Dar es Salaam jana wakati wa uzinduzi huo, Rais wa Simba, Evans Aveva alisema mabalozi hao ni wapenzi wa klabu hiyo ambao wako tayari kushirikiana na Simba kufikia malengo ya maendeleo.Aliwataja mabalozi hao kuwa ni Musa Kova, Octavian Mshiu, Peter Matoli na Mlamu Mughambi. Hao ni baadhi, lakini mpango uliopo ni kupata mabalozi wapatao 300 nchi nzima.Katika ahadi zetu wakati wa uchaguzi tuliahidi kuwa tumenuia kwa dhati kuleta mapinduzi ya kimaendeleo ndani ya Simba. Napenda kusema safari ya kuendelea kuifanya Simba kuwa klabu bora ndani na nje ya uwanja imepamba moto, alisema Aveva.Alisema malengo mengi waliyojiwekea ikiwemo la kujenga uwanja wa kambi ya mazoezi ya Simba haikuwa ndoto, kwani kupitia mabalozi hao na mikakati mingine ya utunishaji wa mapato wanaimani watayafikia.Naye Mkurugenzi Mtendaji wa EAG Group ambao ni washauri watekelezaji wa mikakati ya biashara na masoko wa Simba, Iman Kajula alisema kazi ya kuteua mabalozi wa Simba ni endelevu na itafika kila kona ya Tanzania.Hawa ni mashabiki ambao mawazo, michango yao ya hali na mali, kutumia ushawishi wao kutaleta maendeleo kwenye klabu yetu, hawa watakuwa mstari wa mbele kwenye siku ya Simba kuhamasisha ufanyaji kazi za jamii na kushiriki kwa wapenzi na wapenda maendeleo katika kusukuma maendeleo, alisema Kajula.  <topic>: MICHEZO 